recursal/SuperWikiNEXT-32B huggingface dataset:
***Carmiña, flor de Galicia*** é un filme mudo español producida por Hispánica Film de Madrid, dirixido polo italiano Rino Lupo en 1926 e estreado en 1927. A estrea en Vigo foi no teatro Rosalía de Castro o xoves 17 de febreiro de 1927 en pase dobre. A música, baseada en aires galegos, foi arranxada para a ocasión polo compositor vigués Santos Rodríguez Gómez e interpretada baixo a súa dirección polo coro de Lavadores Queixume dos Pinos.

Os exteriores rodáronse en Vigo, Mondariz e noutras localidades da provincia de Pontevedra, e en Vila da Veira (Portugal) e os interiores nos estudos Invicta de Porto. Os rótulos escribiunos Antonio Rey Soto e a publicidade do filme en Galicia realizouse en parte en lingua galega.

É un melodrama de ambiente galego contemporáneo, protagonizada por Carmiña que se ve abandonada tras ir á cidade acompañando ao seu pretendente, un conde, a protagonista desesperada decide suicidarse pero válelle o seu antigo namorado que a salva de morrer e o conde finalmente arrepentido volverá con ela, nunha historia paralela por medio dun flashback conta unha lenda medieval, un mozo asasina ao seu señor para impedir que cumpra o dereito de pernada coa súa moza.

Intérpretes
-----------

* Maruja del Mazo
* Irene Salazar
* Aida de Lupo
* Eduardo Prados
* Juan Muñoz del Río

Notas
-----

1. ↑  El Pueblo Gallego: Diario de la mañana, al servicio de los intereses de Galicia Num. s.n. (17/02/1927), p. 2*(en castelán)*

Véxase tamén
------------

### Bibliografía

* Castro de Paz, José Luis, ed. (1996). *Historia do cine en Galicia*. Vía Láctea Editorial. p. 88-90. ISBN 84-89444-22-6.

|  |  |
| --- | --- |
| Control de autoridades | 
* Wd: Q12385397
* FilmAffinity: 785186
* IMDb: tt0016710
* TMDb: 472498

 |
**Partido Liberal de Australia** (en inglés: ***Liberal Party of Australia***) é un dos grandes partidos político da Australia. Fundado en 1945 para substituír o Partido Unido da Australia, o partido de centro dereita. Partido Liberal é un dos dous principais partidos na política australiana, xunto co Partido Laborista Australiano.

O Partido Liberal é o partido dominante na Coalición co Partido Nacional da Australia, o Partido Rural Liberal do Territorio do Norte e o Partido Nacional Liberal de Queensland. Agás por algúns períodos curtos, o Partido Liberal e os seus antecesores operaron en coalicións semellantes dende a década de 1920. Internacionalmente, o Partido Liberal é afiliado á Unión Demócrata Internacional.

O líder do partido é Malcolm Turnbull e Julie Bishop é a vice-líder. O par foi elixido para os cargos na votación liberal para o liderado do partido en setembro de 2015, no que Turnbul venceu e derrotou a Tony Abbott, e, consecuentemente, converteuse en primeiro ministro de Australia.

A ideoloxía do partido é conservadora e conservadora liberal. O Partido Liberal tende a promover o liberalismo económico (que no sentido australiano se refire a mercado libre e á intervención mínima do Estado na economía) e ó conservadorismo cultural.

Notas
-----

1. ↑  "Interview with Barrie Cassidy, Insiders, ABC". *Liberal Party of Australia* (en inglés). 28 de agosto de 2016. Arquivado dende o orixinal o 24 de xullo de 2018. Consultado o 24 de xullo de 2018.
2. ↑  Innis, Michelle (14 de setembro de 2015). "Malcolm Turnbull Defeats Tony Abbott to Become Prime Minister of Australia". *The New York Times* (en inglés). ISSN 0362-4331.

Véxase tamén
------------

### Ligazóns externas

* Páxina oficial *(en inglés)*

|  |  |
| --- | --- |
| Control de autoridades | 
* Wd: Q241149
* WorldCat
* VIAF: 149451180
* EBID: ID
* ISNI: 0000000115374388
* LCCN: n80046905
* SUDOC: 098512498

 |
**María Bouzas Pérez**, nada en Allariz o 28 de maio de 1908, foi unha mestra galega.

Traxectoria
-----------

Mestra como súa irmá Pilar Bouzas Pérez. Casou co médico Antonio Fernández Carnicero en 1926. Foi membro do Partido Comunista. Era mestra en Ponte Maior en 1936 e pertencía á Asociación de Trabajadores de la Enseñanza de Orense (ATEO).

Co golpe de Estado do 18 de xullo de 1936 foi cesada e destituída como mestra a principios de agosto por ser unha das dirixentes da ATEO. Pasou a Francia. En decembro de 1938 exiliouse a México cos seus dous fillos para reunirse co seu marido, procedente dun campo de refuxio francés. Logo da morte de Franco, regresou a España coa familia.

Vida persoal
------------

Casou con Antonio Fernández Carnicero e foi nai de Antonio e Roberto Fernández Bouzas.

Notas
-----

1. ↑  *El Pueblo Gallego*, 4-8-1936, p. 7.

Véxase tamén
------------

### Bibliografía

* Marco, Aurora (2007). *Dicionario de Mulleres Galegas*. Edicións A Nosa Terra. p. 62. ISBN 978-84-8341-146-9.

### Ligazóns externas

* Ficha en Migración de México

* Ficha en Historia das nosas mulleres ourensás
O **referendo de independencia** celebrouse en Nova Caledonia o 12 de decembro de 2021. A votación foi a terceira e última que se celebrou segundo os termos do Acordo de Nouméa, despois das votacións de 2018 e 2020, nos cales a independencia foi rexeitada nun 57% e 53% respectivamente.

Debido a que o referendo tivo lugar no medio dun boicot dos partidos independentistas, os resultados foron extremadamente desequilibrados a prol do *status quo*: os votantes rexeitaron de forma abafadora a independencia, cun 96% de votos en contra e un 4% a prol da independencia. A poboación indíxena kanaka boicoteou o referendo xa que os seus líderes pediran o aprazamento da votación por mor da pandemia de COVID-19 que afectou Nova Caledonia dende setembro de 2021 e causou un total de 280 mortes. Os líderes tamén salientaron que os rituais de loito kanaka duraron até un ano.

Facendo fincapé en que o gromo diminuíu significativamente a mediados de novembro, os activistas antiindependentistas acusaron aos partidarios da independencia de usar a pandemia para xustificar o aprazamento dun referendo que temían perder, xa que Francia xogou un papel na recuperación da pandemia co envío de médicos e doses de vacina, ademais de inxectar dez mil millóns de francos CFP na economía local.

A participación estimouse en só o 44% do electorado, fronte ao 86% no referendo de 2020. Temendo disturbios, o goberno francés despregou 2.000 militares en Nova Caledonia para a votación, que acabou realizándose de forma pacífica.

Notas
-----

1. 1 2  "'Tonight France is more beautiful': Macron hails New Caledonia's rejection of independence". France 24. 12 de decembro de 2021. Consultado o 12 de decembro de 2021.
2. ↑  Rose, Michel; Packham, Colin (12 de decembro de 2021). "New Caledonia rejects independence in final vote amid boycott". Reuters. Arquivado dende o orixinal o 1 de xaneiro de 2022. Consultado o 12 de decembro de 2021.
3. ↑  Skoupsky, Ava (11 de decembro de 2021). "Covid-19 : aucun décès supplémentaire à déplorer au point sanitaire du 11 décembre 2021" [Covid-19: No additional deaths at the 11 December 2021 health check]. France Info.

Véxase tamén
------------

### Outros artigos

* Referendo de independencia de Nova Caledonia de 2018
* Referendo de independencia de Nova Caledonia de 2020
O **Partido das Illas Cook** (**Cook Island Party**) é un partido das Illas Cook fundado o 15 de xuño de 1964 por Albert Royle Henry sobre a base da Asociación para o Progreso das Illas Cook, e os seus fundamentos eran o desenvolvemento económico, mantemento dos lazos con Nova Zelandia, a protección da cultura tradicional do país e o recoñecemento dos títulos tradicionais.. Ao mes da súa fundación tiña máis de 2.000 en Rarotonga.

Historia
--------

O PIC estivo por primeira vez no poder de 1965 a 1978, data na que Albert Royle Henry se retirou da vida pública logo de cometer un delito electoral. Sucedeulle o seu primo Geoffrey Henry á cabeza do partido; volveu ao poder durante algúns meses en 1983, e posteriormente de 1989 a 1999. Participando nos anos seguintes en diversos gobernos de coalición, pasando á oposición logo das eleccións de 2006 que lle deron ao Partido Demócrata unha maioría confortable, pouco antes Geoffrey Henry decidírase retirar da vida pública, deixando o liderado en Henry Puna. En xuño de 2010 despois dunha disputa sobre a selección de candidatos Albert Nicholas deixou o partido fundando o Partido Tumu que concorreu sen éxito nas eleccións de 2010, que gañou con maioría absoluta o Partido das Illas Cook.

Véxase tamén
------------

### Ligazóns externas

Web oficial *(en inglés)*

Notas
-----

1. ↑  Stone, David *The Rise of the Cook Islands Party*. *Journal of the Polynesian Society* 74:1, p. 92 (1965)
2. ↑  Stone (1965), p. 94.
3. ↑  Stone (1965), p. 99.

|  |  |
| --- | --- |
| Control de autoridades | 
* Wd: Q2429562
* WorldCat
* VIAF: 143421511
* LCCN: no2004113190

 |
Coordenadas: 61°40′00″N 114°00′00″O﻿ / ﻿61.666666666667, -114

O **Gran Lago do Escravo** ou **dos Escravos** (inglés: '**Great Slave Lake'**; francés: '**Grand Lac des Esclaves'**) é un dos grandes lagos do Canadá, o segundo maior nos Territorios do Noroeste (despois do Gran Lago do Oso), e forma parte da cunca do río Mackenzie. A súa profundidade máxima é de 614 m, o que o converte no lago máis profundo de Norteamérica. Atópase na desemboca do río do Escravo. Ten 480 km de longo e de 19 a 109 km de largo e unha superficie de 28.930 km², similar á de Albania, que o converten por superficie no décimo maior lago no mundo. O seu volume é 2.090 km³.
O seu nome deriva de ser a rexión dos «Slavey», un grupo dene das First Nations, que significa «escravo» ou «estranxeiro».

As principais localidades na redonda do lago son: Yellowknife, Fort Providence, Hay River e Fort Resolution. A única comunidade no Brazo do Leste é Lutselk'e, unha aldea dunhas 350 persoas, en gran parte chipewyan, aborixes da nación dene.

Notas
-----

1. 1 2  Hebert, Paul (2007). "Great Slave Lake, Northwest Territories". *Encyclopedia of Earth*. Consultado o 2007-12-07.

|  |  |
| --- | --- |
| Control de autoridades | 
* Wd: Q5539
* WorldCat
* VIAF: 243456994
* BRE: 1877059
* EBID: ID
* GEC: 0030889
* GeoNames: 5965878
* GND: 4094089-5
* LCCN: sh89000460
* OSM: 1834172
* TGN: 1116487

 |
A **política agrícola común da UE** (**PAC**) é un dos elementos esenciais do sistema institucional da Unión Europea (UE).
Os Tratados de Roma que estableceron a PAC, dispuxeron que a UE debía:

* incrementar a produtividade.
* garantir un nivel de vida equitativo á poboación agrícola.
* estabilizar os mercados.
* garantir a seguridade dos fornecementos e asegurar ó consumidor subministracións a prezos razoables.

A PAC contribuíu ó crecemento económico e logrou garantir a subministración dunha ampla gama de produtos alimenticios de calidade a prezos razoables. A UE converteuse no primeiro importador e o segundo exportador de produtos agrícolas a nivel mundial.

A PAC acapara cerca de 50.000 millóns de euros anuais, o 50% do orzamento comunitario, inda que está descendendo o seu peso no PIB da UE (0,43% en 2004) e espérase que diminúa máis nos próximos anos (0,33% en 2013).

A reforma da PAC, acordada en 2003, cambiou a forma en que a UE apoia ó sector agrícola a partir de 2005, xa que establece un pago desvencellado da colleita, é dicir, unha axuda que se abona independentemente de que o agricultor produza ou non e que se denomina "pago único por explotación".

Véxase tamén
------------

### Outros artigos

* Economía da Unión Europea
* Infraestruturas da Unión Europea
* Sicco Mansholt

### Ligazóns externas

* PAC en español
* Europedia: Guide to European policies and legislation Arquivado 16 de outubro de 2018 en Wayback Machine.

|  |  |
| --- | --- |
| Control de autoridades | 
* Wd: Q220687
* EBID: ID
* GEA: 20238
* JSTOR: common-agricultural-policy
* MAG: 2775898560

 |
O **RFA *Argus*** é un buque da Royal Auxiliary Fleet (Frota Auxiliar) do Reino Unido, membro da Royal Navy.

Historia
--------

Fabricado e botado en Italia, o *Argus* era orixinalmente un buque portacontedores co nome de MV *Contender Bezant*. O buque foi requisado polo goberno británico en 1982 para participar na Guerra das Malvinas e adquirido en 1984 para o seu uso como buque adestramento aeronaval, en substitución do RFA *Engadine*.

### Funcións hospitalarias

En 1991, durante a Primeira guerra do Golfo, o *Argus* foi equipado cun hospital de campaña completo, asumindo as funcións dun buque de referencia para a recepción de feridos de combate. En 2009 esa función converteuse na principal do barco.

Ao levar armas a bordo, a Segunda Convención de Xenebra impide que o RFA *Argus* sexa oficialmente clasificado como buque hospital.

### Rescate de mariñeiros galegos

O 2 de febreiro de 1998, o *RFA Argus* participou no rescate do buque *Delfín del Mediterráneo*, que se afundira durante unha tormenta, a 248 millas ao suroeste do cabo de San Vicente nas coordenadas 34° 34' N, 13° 04' W. O barco despregou os seus helicópteros e, a pesar das ondas de até 40 pés (aproximadamente 12,2 m), logrou rescatar a doce mariñeiros do barco, dez deles galegos. Outros dous membros da tripulación faleceron. En marzo de 1998, o capitán do RFA Argus recibiu a Medalla de Prata de Galicia das mans do presidente Manuel Fraga, en nome do buque e da súa tripulación.

Notas
-----

1. ↑  "Casualty Ship (RFA Argus)" (en inglés). royalnavy.mod.uk. Consultado o 17 de octubre de 2014.
2. ↑  "World Wide Hospital Ships" (en inglés). globalsecurity.org. Consultado o 17 de octubre de 2014.
3. ↑  Jones, Ian (septiembre de 2000). "Surgery on ships: constraints and difficult realities" (PDF) (en inglés). defence.gov.au. Consultado o 17 de octubre de 2014.
4. ↑  "RFA Argus and the Silver Medal of Galicia". *Historical RFA* (en inglés). 2011-07-20. Consultado o 2024-03-05.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***RFA Argus Modificar a ligazón no Wikidata*** |

### Outros artigos

* Medalla de Galicia
* Buque hospital

|  |  |
| --- | --- |
| Control de autoridades | 
* Wd: Q639477
* IMO: 7822550
* MMSI: 233303000

 |
**Ankh-Morpork** é a cidade máis grande das novelas de Mundodisco de Terry Pratchett. Está situada a rentes do Mar Circular (*Circle Sea*) entre as rexións de Klatch e Lancre, e rodeada dos campos de coles das chairas Sto. A súa poboación fórmana cerca de cen mil almas (repartidas nun millón de corpos). Son dúas cidades separadas por un río, ó Ankh, que está tan cheo de lixo que se pode cruzar andando.

Goberno
-------

O dirixente da cidade é chamado Patricio e é escollido de entre os líderes dos diferentes gremios, xeralmente por ser o máis destacado de entre eles.
A cidade actualmente está dirixida por un sistema democrático de "un home, un voto"; no cal o home é o patricio e o voto é o seu. O nome do actual patricio é Lord Vetinari, foi o líder do gremio de asasinos da cidade e as súas accións políticas máis notorias foron legalizar e organizar os diferentes gremios criminais da cidade, xa que, segundo o seu punto de vista é inevitable que haxa crime así que polo menos que sexa crime organizado e que pague impostos.

Gremios
-------

Os gremios encárganse de regular tódolos aspectos da vida cotiá (incluíndo os aspectos criminais) e poñen un grande interese en que as normas sexan cumpridas castigando eles mesmos a quen non as cumpra. 
Os gremios máis importantes e poderosos son: o gremio de ladróns mais o de asasinos, ambos teñen unhas cotas "razoables" de mortos e roubos o ano, que no caso de ser superados son castigados. Por exemplo no gremio de ladróns existe a posibilidade de que cada ano un cidadán poida acordar a cantidade de veces que vai ser asaltado, a cantidade de cartos que van ser roubados, a de insultos e a natureza dos golpes,... Despois de cada servizo á vítima dáselle unha factura polos servizos prestados; que sexan criminais non significa que sexan deshonestos.

Outra importante contribución dos gremios é a de evitar que individuos non inscritos ou educados no gremio fagan traballos propios do seu gremio, xa que isto é considerado ilegal, polo que é común que no teito da sede dalgúns gremios os corpos destas persoas sexan usados como viraventos para disuadir estas ideas noutras persoas.

Consello
--------

En caso de catástrofe convocase un Consello, consistente nos xefes dos gremios máis importantes, o Archicanciller da Unseen University(UU) e ós sacerdotes dos principais templos.

The City Watch
--------------

Por outra parte, a idea de que os gremios controlen ós seus membros deixou obsoleta a idea de Policía, e a The City Watch estará inoperante ata que o capitán e futuro comandante e Duque da cidade se decida a revitalizala.

Unseen University
-----------------

Outra das institucións principais na vida social de Ankh-Morpork é a Unseen University (UU), produtora de magos de gran calibre como Rincewind. A UU é o principal centro de maxia do Discworld, pero compre dicir que dicir que é parte da cidade é case metafórico, xa que existe en varias dimensións á vez.
O **Partido Socialista Unificado** (en francés: **Parti Socialiste Unifié**, **PSU**) foi un partido socialista francés que apareceu en 1960 en oposición á guerra de Alxeria e ao apoio do SFIO a De Gaulle cando se uniron o Partido Socialista Autónomo, escisión do SFIO, da Unión da Esquerda Socialista e dun grupo de disidente do PCF agrupados en torno á revista *Tribune du communisme*. Contaba con 30.000 militantes. Nas eleccións presidencias de 1965 apoiou a candidatura de François Mitterrand. O PSU apoiou a rebelión estudantil de 1968. En 1969 presentou a Michel Rocard como candidato á presidencia, coseguíu o 3.61% dos votos. En 1973 unha fracción dirixida polo secretario xeral parisiense integrouse na LCR e en 1974 Rocard ingresou no PSF, unha outra fracción uniuse ao Partido Comunista Marxista-Leninista de Francia. Nas eleccións presidencias de 1981 o seu candidato, Hugette Bouchardeau tivo o 1.11% dos votos. O PSU disolveuse en novembro de 1989.

|  |  |
| --- | --- |
| Control de autoridades | 
* Wd: Q862828
* WorldCat
* VIAF: 150725244
* BNF: 11872551w
* ISNI: 0000000093168427
* NKC: uk2011665654
* OpenCorporates: 780593182
* SUDOC: 026486164

 |
Charles Stewart Parnell, fundador do Partido Parlamentario Irlandés.
O **Partido Parlamentario Irlandés** (en inglés **Irish Parliamentary Party** (IPP), máis coñecido como **Irish Party** ou **Home Rule Party**; en irlandés, **Páirtí Parlaiminteach na hÉireann**) foi un partido político nacionalista irlandés fundado en 1882 por Charles Stewart Parnell.

Características
---------------

Sucedeu á Liga da Home Rule como partido maioritario do nacionalismo irlandés. Os seus obxectivos principais eran a independencia lexislativa para Irlanda e a reforma agraria. Pretendían establecer as condicións axeitadas para o autogoberno irlandés mediante a aprobación de tres leis para o goberno autónomo irlandés. Disolveuse en 1921, ao se crear o Estado Libre Irlandés tras a Guerra de Independencia Irlandesa.

Véxase tamén
------------

### Ligazóns externas

* Perfil do IPP na BBC

|  |  |
| --- | --- |
| Control de autoridades | 
* Wd: Q1311653
* WorldCat
* VIAF: 122569373
* GND: 1045394068
* LCCN: no2009003304

 |
**Benito Vigo Munilla**, nado en Sisán (Ribadumia) en 1875, foi un político galego.

Traxectoria
-----------

Fillo de Cándido Vigo e Balbina Munilla, en 1898 establécese na Estrada como perito agrícola. Presidiu o Gimnasio entre 1917 e 1918. Foi nomeado fiscal suplente do Xulgado municipal para o cuadrienio 1921-24 e outra vez en 1930. Na ditadura de Primo de Rivera foi nomeado alcalde da Estrada o 4 de febreiro de 1924 e permaneceu no posto ata finais de marzo de 1930. Logo do golpe de Estado do 18 de xullo de 1936 foi nomeado concelleiro e primeiro tenente de alcalde da Estrada en decembro de 1937.

|  |  |  |
| --- | --- | --- |
| Predecesor:**Gabino Cerragería Urreta** |  **Alcalde da Estrada** 1924 - 1930 | Sucesor:**José Mario de Silva Gómez** |

Vida persoal
------------

Casou en 1901 con María Girbau Chundurreta, e foi pai de Manuela, Balbina e Cándido Vigo Girbau.

Notas
-----

1. ↑  *Faro de Vigo*, 29-12-1937, p. 2.

Véxase tamén
------------

### Bibliografía

* Alcaldes estradenses
**José Pillado Mouriz**, nado en Castro de Rei, foi un político galego.

Traxectoria
-----------

Leal a José Benito Pardo Rodríguez. Foi presidente do sindicato católico-agrario de Santa Locaia (1928-1932). Na ditadura de Primo de Rivera foi concelleiro de Castro de Rei. Vouleu ser concelleiro na República. Logo do golpe de Estado do 18 de xullo de 1936 foi nomeado alcalde de Castro de Rei en 1937. Denunciou por estafa ao anterior alcalde, José Antonio Pacio Seco e obrigouno a restituir o diñeiro recadado. Esta denuncia motivou as protestas dalgúns párrocos, como o de Xustás e Bexán (Cospeito), Jesús Canto Castro, que enviaron un escrito ao gobernador civil o 4 de novembro de 1937 afirmndo que a restitución do diñero "causó muy mal efecto hasta en estas parroquias limítrofes de Cospeito dando así motivos a varios comentarios". O párroco de Duancos e Orizón, Domingo Fernández Galán, afirmaba no escrito que José Pillado "había dejado sin cuota del Plato único a la mayor parte de los izquierdistas de estas mis parroquias, después de haberle pedido yo en persona que les impusiera algo aunque fuese poco". José Pillado foi cesado en 1938.

Notas
-----

1. ↑  Castro de Rei en la Guerra Civil

Véxase tamén
------------

### Bibliografía

* Souto Blanco, María Jesús (1999). *Los apoyos al régimen franquista en la provincia de Lugo (1936-1940)*. Sada: Do Castro. pp. 45–46. ISBN 84-7492-944-X.

|  |  |  |
| --- | --- | --- |
| Predecesor:**José Antonio Pacio Seco** |  **Alcalde de Castro de Rei** 1937 - 1938 | Sucesor:**?** |
|  |  |
| --- | --- |
|  | A Galipedia ten un portal sobre: ***Suecia*** |

***O doutor Glas*** (sueco: *Doktor Glas*) é unha novela epistolar de Hjalmar Söderberg, publicada orixinalmente no 1905. Conta a historia dun médico na Suecia decimonónica, e trata temas como a moral e o amor.

Sinopse
-------

O protagonista da obra, o doutor Tyko Gabriel Glas, é un respectado médico de Estocolmo. A trama artéllase na forma dun diario, narrando as dificultades do doutor Glas coa depresión. O antagonista é o reverendo Gregorius, un crego moralmente corrompido. A fermosa esposa do eclesiástico confesa os seus problemas maritais ao doutor quen, namorado dela, acepta axudala. Porén, Gregorius rexeita renunciar aos seus "dereitos maritais". En consecuencia, a muller comeza a planificar o asasinato do seu home.

Temas
-----

A novela trata temas coma o adulterio, os dereitos das mulleres, o suicidio, o aborto e a eutanasia. A obra suscitou unha violenta campaña contra o seu autor, que foi vilipendiado polos círculos literarios suecos.

Precuela
--------

No 2004, o escritor sueco Bengt Ohlsson escribiu un libro titulado *Gregorius*, no que amplía a historia desta personaxe, explicando as orixes da súa personalidade corrupta na novela de Söderberg.

Adaptacións
-----------

* *Doktor Glas* (1942). Adaptación sueca en branco e negro, dirixida por Rune Carlsten.
* *Doktor Glas* (1968). Adaptación danesa, dirixida por Mai Zetterling.

Traducións
----------

* *O doutor Glas* (2023). Tradución directa ao galego de David A. Álvarez Martínez. Irmás Cartoné.

Notas
-----

1. ↑  "Doctor Glas by Hjalmar Söderberg". *Book Around the Corner* (en inglés). 2017-12-29. Consultado o 2024-03-07.
2. 1 2 3  "O doutor Glas, Hjalmar Söderberg – Irmás Cartoné". Consultado o 2024-03-07.
3. ↑  "Gregorius". *Albert Bonniers Förlag*. Consultado o 2024-03-07.
4. ↑  Carlsten, Rune (1942-11-30). "Doktor Glas". Consultado o 2024-03-07.
5. ↑  Zetterling, Mai (1968-06-12). "Doktor Glas". Consultado o 2024-03-07.

Véxase tamén
------------

### Ligazóns externas

* Texto orixinal en sueco (Proxecto Runeberg)

|  |  |
| --- | --- |
| Control de autoridades | 
* Wd: Q1249393
* GND: 4217186-6
* OCLC: 49925067

 |
|  |  |
| --- | --- |
|  | Este artigo amosa escritos chineses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Xia Wanchun** (chinés tradicional e simplificado: 夏完淳; *pinyin*: Xià Wánchún; Wade-Giles: Hsia4 Wan2-ch'un2), nado o 4 de outubro do 1631 e finado o 16 de outubro do 1647, foi un poeta e soldado de finais da dinastía Ming (1368-1644). Neno prodixio, faleceu aos 17 anos de idade durante as invasións manchús que derrocaron aos Ming.

Traxectoria
-----------

Xia Wanchun foi recoñecido como poeta dende moi novo. Comezou a escribir aos 7 anos, e foi discípulo de Chen Zilong (1608-1647). Aos 9, xa sabía compoñer *fu* no estilo antigo. Os seus poemas *ci* son famosos polo seu "entusiasmo e *pathos*".

Aos 15 anos alistouse no exército para enfrontarse aos Qing, xunto co seu pai, Xia Yunyi (1596-1645). Sobre os soldados dos Ming caídos, escribiu: "Os sabios dispérsanse como as nubes, o estado está en ruínas! Compuxen dezaoito *jueju* cun espírito que excede ao de calquera longo lamento". Do mesmo xeito que o seu pai, foi executado polos soldados manchús.

Notas
-----

1. 1 2 3  Yuan (2017): 121.
2. ↑  Carlitz (1995): 231.

Véxase tamén
------------

### Bibliografía

* Carlitz, K. (1995). Review: *The Late-Ming Poet Ch'en Tzu-lung: Crises of Love and Loyalism* by Kang-i Sun Chang. *Harvard Journal of Asiatic Studies*, 55(1), 225-237. doi 10.2307/2719425.
* Yuan, X. (2017). *An Outline of Chinese Literature II*. Routledge. ISBN 9781315277882.

* Portal:China
**Santo Estevo de Sismundi** é unha parroquia do concello de Cariño. Segundo o IGE en 2010 tiña 119 habitantes (65 mulleres e 54 homes), distribuídos en 14 entidades de poboación, o que supón unha diminución en relación ao ano 1999 cando tiña 124 habitantes.

Xeografía
---------

 **Sismundi**  está situada á beira da ría nas vertentes da Miranda de onde baixan os regatos Chancela e Muíños que atravesan esta parroquia. Limita ao norte coa parroquia da Pedra dende o regato Richoz na enseada da Caleira até a Fonte da Miranda e a Pena do Fraile. Polo leste linda coa Ría de Ortigueira dende o anterior regato até a Pena da Corveira. Polo sur linda coa parroquia de Landoi dende a anterior pena o límite vai cara ao oeste pola Croa do Sisto, no chao de Liñares, e polo oeste o linde tamén é coa parroquia de Landoi separada polo camiño que vai dende o Chao de Liñares até a Pena do Fraile da Miranda.

A estrada de Mera a Cariño atravesa a parroquia pola Cruz do Meixón. Desta mesma estrada, no lugar de Soutochao, parte un ramal que remata na ría cunha pequena rampla embarcadoiro.

Patrimonio
----------

A igrexa parroquial, na honra de Santo Estevo, está erguida no lugar da Garita. Ten unha soa planta e un pequeno altar lateral gótico. Unida a igrexa hai unha pequena capela que ten unha inscrición nunha lápida que di:

"AÑO DE 1708 SIENDO PONTIFICE CLEMENTE XI Y REY D FELIPE V FUNDARON ESTA CAPILLA DE NRA S DE LA PURIFICACION EL LDO D JV LOPEZ DE SAPO Y ARMADA ABOGADO EN EL TRIBUNAL DE ESTE REINO Y SU MUGER DA MARIA BENTURA DIAZ DE ROBLES GUSMAN Y VILLAR DIFUNTA"

Dende o embarcadoiro dos Muíños saían hai tempo as lanchas de pasaxe cara a outro embarcadoiro que hai mesmo en fronte, na Punta de Cabalar, no concello de Ortigueira. Desta actividade de pasaxe viña o antigo nome da parroquia, *San Esteban de la Pasaje*. Tamén se levaban a cabo aquí traballos de reparación nos barcos de pesca a mediados de 1900 de cando a frenética actividade pesqueira na comarca.

Galería de imaxes
-----------------

* Lápida no exterior da igrexa de Sismundi.Lápida no exterior da igrexa de Sismundi.
* Embarcadoiro de Sismundi.Embarcadoiro de Sismundi.

Lugares e parroquias
--------------------

### Lugares de Sismundi

| Lugares da parroquia de Sismundi no concello  coruñes de Cariño |  |
| --- | --- |
| O Areado | O Calvario | O Carballo | A Cruz do Meixón | A Felgueira | A Garita | A Lama | Marrocos | Oural | O Pazo | A Punta | Reboredo | O Regueiriño | O Souto Chao | Vimbieiro |

### Parroquias de Cariño

| Galicia | Provincia da Coruña | Parroquias de Cariño |  |
| --- | --- |
| Cariño (San Bartolomeu) | Feás (San Pedro) | Landoi (Santiago) | A Pedra (Santa María) | Sismundi (Santo Estevo) |

Notas
-----

1. 1 2  DECRETO 189/2003, do 6 de febreiro, polo que se aproba o nomenclátor correspondente ás entidades de poboación da provincia da Coruña.

Véxase tamén
------------

### Outros artigos

* Lugares de Cariño

|  |  |
| --- | --- |
| Control de autoridades | 
* Wd: Q12955388
* código INE: 15901050000

 |
Jarosław Kaczyński e Andrzej Duda, abril de 2013.
**Lei e Xustiza** (Pl-Prawo i Sprawiedliwość.ogg pronunciación (axuda ·  info) en polaco: **Prawo i Sprawiedliwość**, **PiS**) é un dos principais partidos políticos de Polonia, de ideoloxía católica, conservadora e de dereitas. Ostentou o goberno de Polonia durante a lexislatura de 2005 a 2007.

A maior parte dos seus membros fórono tamén de AWS (Acción Electoral Solidariedade - *Akcja Wyborcza Solidarność*). O partido PiS fundárono os xemelgos Jarosław e Lech Kaczyński, os cales ostentaron durante a lexislatura 2005-2007 de maneira simultánea os cargos de primeiro ministro e presidente da República respectivamente.

Nas eleccións xerais de 2001, o PiS obtivo un 9,5% e 44 escanos no Sejm (a cámara baixa do parlamento polaco, composta por 460 deputados). Nas eleccións de 2005 foi o partido máis votado cun 26,99% dos votos, 155 escanos e 49 representantes no Senado (sobre un total de 100), formando un goberno de coalición canda a Autodefensa da República de Polonia e a Liga das Familias Polacas. No 2007 e tras dous anos de goberno na que foi a lexislatura máis curta da historia democrática de Polonia, o goberno estivo forzado a convocar eleccións anticipadas despois de perder o apoio de Autodefensa cando o Primeiro ministro Jarosław Kaczyński destituíu ao viceprimeiro ministro e titular de Agricultura Andrzej Lepper por presuntos casos de corrupción. Nas eleccións anticipadas de 2007, o PiS perdeu fronte ao partido Plataforma Cívica de Donald Tusk. Os seus socios de goberno, a Liga e a Autodefensa, perderon a representación parlamentaria.

Escisións
---------

En xaneiro do 2010, Jerzy Polaczek liderou unha fracción que se escindiu para formar Polonia Plus. Os seus sete membros do Sejm procedían da ala centrista e liberal do partido. O 24 de setembro do mesmo ano o grupo disolveuse e a maioría dos seus membros volveron a Lei e Xustiza, incluído o propio Polaczek.

O 16 de novembro do 2010, os parlamentarios Joanna Kluzik-Rostkowska, Elzbieta Jakubiak e Pawel Poncyljusz, conxuntamente cos membros do Parlamento Europeo Adam Bielan e Michał Kamiński, formaron unha nova agrupación política, Polonia é o máis importante (*Polska jest Najważniejsza*).

|  |  |
| --- | --- |
| Control de autoridades | 
* Wd: Q156874
* WorldCat
* VIAF: 2649156317456102350006
* EBID: ID
* GEC: 22209419
* GND: 7698706-1
* LCCN: no2010106610
* NKC: ko20181019161
* SUDOC: 171859936

 |
Ruud Krol
 **Rudolf Jozef Krol** , tamén coñecido por *Ruud* o *Rudi*, nado en 24 de marzo de 1949 en Ámsterdam, é un xogador de fútbol neerlandés xubilado que xogou 83 veces polo seu país. Comezou a súa carreira no Ajax Amsterdam baixo as ordes de Rinus Michels. Na súa primeira tempada no club non xogou moito. Despois da marcha do defensa esquerdo Van Duijvenbode no verán do 1969 ó Feyenoord, Krol converteuse nun xogador regular. Cando o Ajax chegou á Copa de Europa no 1971, e gañou, Krol non xogou por ter a perna rota. Krol participou nas finais da Copa de Europa no 1972 e no 1973. Mentres outros coma Cruyff e Johan Neeskens marcharon cara a outros destinos, Krol mantívose no Ajax ata 1980 (logo lle pesaría ter estado tanto tempo). Marchou ó NASL para xogar cos Vancouver Whitecaps, pero permaneceu só unha tempada. Fichou á tempada seguinte co SSC Napoli onde xogaría durante catro tempadas. O seu derradeiro club antes de se retirar foi o club francés AS Cannes, no que aguantou ata 1986.

Internacionalmente, Krol fixo o seu debut na selección holandesa en 1969 contra Inglaterra, e xogou 83 encontros, retirándose das competicións internacionais no 1983. Foi un compoñente crucial no *Total Football* dos 70's. Un defensa versátil, tamén podía xogar en calquera posición ó longo do medio campo. No 1974, no que Holanda chegou á final, Krol xogou principalmente coma defensa esquerdo e preparou o gol de Cruyff contra o Brasil e o seu berro de 25 iardas contra Arxentina permanecerá na memoria. Por desgraza, caeron nun derradeiro obstáculo, perdendo por 2-1 para a Alemaña Occidental.

Cando se xogou a Copa de 1978, Krol decidiu troca-la posición de líbero e conseguiu o brazalete de capitán despois da saída de Cruyff. Krol fixo un torneo correcto, pero foi incapaz de impedi-la caída de Holanda da súa segunda derrota nas finais, esta vez 3-1 contra Arxentina.

Krol xogou coma capitán na selección holandesa nas competicións europeas de 1980, pero frustrouse, sendo eliminados na primeira rolda por Alemaña Occidental e Checoslovaquia. Tampouco conseguiron puntuar no 1982. Tivo parte na puntuación do 1984, e participou no seu derradeiro encontro internacional en 1983, cun 1-0 no campionato europeo contra España. A súa traxectoria *copeira* foi só superada por Aron Winter durante o torneo do 2000.

Na súa carreira como adestrador, encargouse de Exipto, e foi asistente de adestrador da selección holandesa (baixo as ordes de Louis van Gaal) e do Ajax (esta vez baixo as de Ronald Koeman). Recentemente actuou coma adestrador interino do Ajax, logo da renuncia de Koeman.

|  |  |
| --- | --- |
| Control de autoridades | 
* Wd: Q313180
* BRE: 4413062
* Munzinger: 01000051834
* EUfootballInfo: 11392
* FIFA: 174681
* FootballDatabase: 15938
* Fussballdaten: krolrudolf
* NFT: 17098
* Transfermarkt: 135621
* UEFA: 36967
* Worldfootball: ruud-krol

 |
O **Porsche 918 Spyder** é un modelo de automóbil superdeportivo producido polo fabricante alemán Porsche dende 2013 até 2015. Posúe un motor híbrido central, composto por un motor V8 de 4'6 litros que achega 608 CV, e dous motores eléctricos conectados ós eixos dianteiro e traseiro, achegando 280 CV máis para un total de 886 CV. Trátase dun deportivo de dúas prazas con chasis de fibra de carbono e tracción ás catro rodas que rende unha aceleración de 0 a 100 km/h en 2'8 segundos.

O modelo foi presentado como proxecto no Salón do Automóbil de Xenebra en 2010, mentres que a versión de produción foi presentada no Salón do Automóbil de Frankfurt en 2013. A marca fabricou 918 unidades. Unha variante denominada "RSR" foi fabricada para a competición.

En 2013 anunciouse que un Porsche 918 fixera un tempo de 6'57" nunha volta ó Circuíto de Nürburgring clásico, de 20'6 kms, converténdose no primeiro coche do mercado en baixar dos sete minutos, e mellorando o mellor tempo en 14 segundos.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Porsche 918 Modificar a ligazón no Wikidata*** |

### Ligazóns externas

* Páxina web oficial de Porsche [*Ligazón morta*].
As primeiras manifestacións da **Literatura islandesa** foron textos xurídicos e traducións do latín, a partir do século XII comezáronse a pór por escrito as composicións da literatura oral. Debido á insularidade de Islandia, esta produción escrita conservouse inalterada até que no século XVI apareceu un movemento de eruditos que se interesou pola consolidación deste acervo. Grazas a isto, as literaturas nórdicas antigas (literaturas norrenas) puideron conservar moito do seu carácter.

Historia e características
--------------------------

No século XI florecían os escaldos, os poetas que actuaban nas cortes feudais, moitos dos cales emigraron cara a outros países escandinavos. O *Íslendingabók* de Ari Þorgilsson do século XII foi fundamental para o desenvolvemento da prosa islandesa ao substituír o latín nas obras historiográficas e nas mediadas dese século aparece un tratado de ortografía. A mediados do século XII apareceron as sagas de islandeses, literatura narrativa en prosa consistente en sagas, derivadas de feitos históricos do tempo dos viquingos. O século XIII a época de Snorri Sturluson, o maior erudito islandés antigo, que escribiu unha historia dos reis de Noruega, a *Heimskringla* e unha historia da poesía escáldica, a *Edda*.

Islandia foi dominada polos noruegueses e no século XV iniciouse a súa decadencia cultural. O único poeta foi o bispo católico J. Arason. Coa Reforma retomouse a tradición lingüística islandesa. Destaca a tradución da Biblia de O. Gottskálksson e G. Thorlálksson. Ironicamente, o interese pola literatura antiga provocou que nos séculos XVII e XVIII se fosen levando os documentos máis importantes para bibliotecas dinamarquesas e suecas. O pastor protestante H. Pétursson compuxo poesía relixiosa.

O Romanticismo islandés naceu en Copenhaguen entre estudantes que formularon o problema da identidade nacional e se agruparon arredor da revista *Fjölnir* e entre os que destacaban B. Thórarensen e J. Hallgrímsson. Durante os séculos XIX e XX déronse dúas correntes, unha verista, interesada polas tradicións locais e comprometidos na representación da dura realidade diaria, como G. Pálssson e Th. Gjallandi e outra espiritualista e simbolista, como E. Benediktsson e S. G. Stephansson.

Entre os autores recentes destacan os novelistas H.K. Laxness, Premio Nobel de Literatura en 1955, e G. Gunnarson.

Véxase tamén
------------

### Outros artigos

* Lingua islandesa
* Poesía escáldica
* rímur
* Landnámabók

|  |  |
| --- | --- |
| Control de autoridades | 
* Wd: Q1414023
* BNCF: 64069
* BNF: 11953367q
* EBID: ID
* GEC: 0233560
* GND: 7507849-1
* LCCN: sh85064030
* NDL: 00576878
* NKC: ph121205

 |
**Política XXI (PXXI)** foi un partido político portugués socialista. Fora fundado por antigos membros do PCP e do MDP/CDE. Os seus membros viran maioritariamente da Plataforma de Esquerda, grupo disidente do PCP. Cando a Plataforma de Esquerda asinou un acordo electoral autárquico co PS, á esquerda do movemento, composta por Miguel Portas, Paulo Varela Gomes, Daniel Oliveira, Ivan Nunes abandonaron a dirección. Na Plataforma de Esquerda ficaron dirixentes como Pina Moura, Barros Moura, José Luís Judas e Mário Lino. Os disidentes xuntáronse ao MDP/CDE para formar Política XXI. Política XXI concorreu ás Eleccións Europeas de 1994, sendo o cabeza de lista Ivan Nunes, entón con 21 anos.

En 1998 Política XXI xuntouse ao Partido Socialista Revolucionario e á Unión Democrática Popular para formar o Bloco de Esquerda.

Xa dentro do Bloco de Esquerda, abdicou do seu papel de partido político para pasar a ser unha Asociación política chamada Forum Manifesto. A Asociación edita a revista Manifesto que se atopa á venda nalgunhas librarías portuguesas, e nas sedes do Bloco de Esquerda.

No seu campo político, o Fórum Manifesto oriéntase pola esquerda non-marxista e pola socialdemocracia de esquerda. Pon de lado aos clásicos de Marx e Lenin, refutándoos con novos teóricos, filósofos, sociólogos, socialistas etc. que valorizan o carácter científico do coñecemento. O constante debate, o inconformismo, a dúbida, a capacidade da reversibilidade perante os erros que se van cometendo ao longo dos tempos semellan ter sido as chaves para superar o dogmatismo e as ortodoxas ditaduras comunistas.

|  |  |
| --- | --- |
| Control de autoridades | 
* Wd: Q1352945
* WorldCat
* VIAF: 154162030

 |
Unha **masaxe** é a aplicación de técnicas manuais sobre tecidos brandos do corpo, incluíndo músculos, tecidos conectivos, tendóns, ligamentos e articulacións para estimular a circulacilón, a mobilidade, a elasticidade ou alivio de determinadas dores corporais.

Esta terapia, coñecida tamén co nome de masoterapia, pode ser aplicada a partes do corpo ou continuamente a todo o corpo, para curar traumas físicos, aliviar estrés psicolóxico, controlar a dor, mellorar a circulación e aliviar a tensión.

Masaxe terapéutica
------------------

Padiola para masaxes
Representación dunha masaxe nun baño turco
A pesar de haber moitos tipos particulares de masaxe, existen só algúns tipos básicos. Hai dous grupos grandes destacados: as masaxes con aceite e as masaxes "secas". Despois comezaron a bifurcarse en centenas de correntes e estilos diferentes, fundíndose e separándose noutros tantos estilos. Hoxe en día existen masaxes aplicadas para practicamente todos os fins, desde masaxes para bebés e anciáns até masaxes cosméticas, de rexuvenecemento localizado.

Actualmente, as masaxes están cada vez máis enraizadas nas culturas chegando até mesmo ás empresas. Cada vez mais, grandes organizacións incorporan nos seus paquetes de incentivos, masaxes inclusive no propio local de traballo.

A masaxe non é exclusividade de fisioterapeutas.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Masaxe*** |

### Outros artigos

* Masaxe tailandesa
* Masaxe balinesa

|  |  |
| --- | --- |
| Control de autoridades | 
* Wd: Q179415
* BNCF: 12299
* BNF: 11938293s
* BRE: 2190838
* EBID: ID
* GEC: 0122120
* GND: 4037859-7
* JSTOR: massage
* LCCN: sh85081957
* MAG: 175259745
* NDL: 00567507
* NKC: ph115237
* PSH: 12755

 |

|  |  |
| --- | --- |
| Identificadores | 
* MeSH: D008405
* MeSH: E02.190.599.750.750
* UMLS: C0949354

 |
Unha muller de Etiopía con cicatrices queloides e un enorme tapón labial.
A **escarificación** ou **cicatrización** é unha forma de modificación do corpo, na que un deseño ou patrón é cortado, gravado ou rascado na pel humana para facer unha cicatriz permanente. Do mesmo xeito que coa maioría das modificacións do corpo, hai moitas razóns polas que a xente opta por ser escarificada. O acto de escarificar comparouse coa tatuaxe debido ao feito de que cambia permanentemente a pel. Tamén se identificou coa autolesión porque algunha xente o utilizou para cubrir as feridas autoinflixidas.

A escarificación comezou como identificación cultural nalgúns lugares, especialmente en sociedades maorís e africanas. Outras culturas poden usalo por motivos relixiosos, e case todas as culturas utilízano por motivos estéticos. Algunhas persoas tamén usan a escarificación por pracer, xa que o proceso de escarificación crea endorfinas.

Notas
-----

1. ↑  "Dicionario; escarificar". *Real Academia Galega*. Consultado o 2022-03-25.
2. ↑  "Dicionario; cicatrización". *Real Academia Galega*. Consultado o 2022-03-25.
3. ↑  "Self-harm coverups". Arquivado dende o orixinal o 26 de abril de 2009. Consultado o 25 de marzo de 2022.
4. ↑  "tvtabooscars".

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Escarificación Modificar a ligazón no Wikidata*** |

### Outros artigos

* Modificación corporal
* Tatuaxe
* Auto-mutilación
O **Partido Socialista Revolucionario** (**PSR**) é un partido político portugués trotskista.

Traxectoria
-----------

Foi creado en 1978, durante o congreso en que a Liga Comunista Internacionalista (Portugal) (LCI) fundiuse co Partido Revolucionário dos Trabalhadores (PRT) e integrou un conxunto de militantes de varias correntes trotskistas. En 1983 concorreu ás eleccións lexislativas en coalición coa UDP, entón fronte electoral dun movemento maoísta, o PCP (R). Os resultados electorais foron desastrosos. En 1985, despois dunha reestruturación organizativa, o PSR gaña novo alento, iniciando campañas antimilitaristas e antirracistas, especialmente dirixidas á xuventude. En 1987 participa nas eleccións para o Parlamento Europeo, integrando nas súas listas candidatos independentes. Nese mesmo ano e mantendo a liña de colaboración con independentes, inicia a publicación da **Revista Combate**.

Os principais líderes son Francisco Louçã, Alfredo Frade, Helena Lopes da Silva e José Falcão.

Extinguiuse en 2006, sendo totalmente integrado no Bloco de Esquerda.

Véxase tamén
------------

### Ligazóns externas

* Combate.info | associação política revolucionária *(en portugués)*
* Grupo de Trabalho Homossexual do PSR *(en portugués)*

|  |  |
| --- | --- |
| Control de autoridades | 
* Wd: Q2054807
* PTBNP: 79156
* SUDOC: 027265927

 |
O **Bell YOH-4** (orixinalmente **YHO-4**) foi un helicóptero lixeiro monomotor desenvolvido para o programa Light Observation Helicopter (LOH) do Exército dos Estados Unidos. A pesar de que o YOH-4A non tivo éxito na competición orixinal do LOH, Bell redeseñouno como o Bell 206A JetRanger de liñas limpas para o mercado comercial, conseguindo un éxito instantáneo e duradeiro. En 1967 o Exército volveu a abrir a competición LOH, e o OH-58 Kiowa, baseado no 206A, foi escollido.

Desenvolvemento
---------------

O 14 de outubro de 1960 a Armada dos Estados Unidos solicitou respostas a 25 fabricantes aeronáuticos a unha solicitude de propostas no nome do Exército para un Helicóptero de Observación Lixeiro (LOH). Bell entrou na competición xunto con outros 12 fabricantes, incluídos Hiller Aircraft e Hughes Tool Co. Aircraft Division. En xaneiro de 1961 Bell presentou o deseño 250 (D-250), que finalmente sería designado como o YHO-4. O 19 de maio de 1961, Bell e Hiller foron anunciados como gañadores da competición de deseño.

Bell fabricou cinco prototipos do D-250, como Model 206, en 1962, facendo o primeiro prototipo o seu voo de estrea o 8 de decembro dese ano. Ao pouco tempo todas as aeronaves comezaron a designarse segundo un novo sistema, polo que o prototipo pasou a ser chamado YOH-4A. O YOH-4A tamén era coñecido co nome Ugly Duckling (O parrulo feo) en comparación cos seus competidores. Tras probar os prototipos de Bell, Hughes e Fairchild-Hiller, o Hughes OH-6 foi seleccionado en maio de 1965.

Despois do errado contrato militar, Bell intentou comercializar o Model 206, pero non lle foi ben comercialmente. A investigación de mercado de Bell amosou que os clientes pensaban que o deseño era desagradable. Bell finalmente redeseñaría o corpo do aparello para ter un deseño máis atractivo e estético e o reintroduciu como o Bell 206A JetRanger.

Notas
-----

1. ↑  "Bell 206 JetRanger". 1000aircraftphotos. Arquivado dende o orixinal o 17 de novembro de 2018. Consultado o 24 de outubro de 2018.
2. ↑  Harding, Stephen (1997). *U.S. Army Aircraft Since 1947*. Atglen: Schiffer Publishing Ltd. pp. 42. ISBN 978-0-933424-53-1.
3. ↑  "Wayback Machine" (PDF). 2008-09-10. Archived from the original on 10 de setembro de 2008. Consultado o 2018-11-17.
4. ↑  "Wayback Machine" (PDF). 2008-09-10. Archived from the original on 10 de setembro de 2008. Consultado o 2018-11-17.
5. ↑  Spenser 1998, p. 263

Bibliografía
------------

* Spenser, Jay P. "Bell Helicopter". *Whirlybirds, A History of the U.S. Helicopter Pioneers*. University of Washington Press, 1998. ISBN 0-295-98058-3.
O **Common Wealth Party** foi un partido político do Reino Unido da década de 1940.

Nome
----

Common Wealth Party significa en galego *Partido pola Riqueza Común*. A palabra c*ommonwealth* era usada en inglés como sinónimo de "ben común". Segundo o dicionario Barclay do s. XVIII: *unha forma regular de goberno ou organización política, establecida de común acordo; unha forma de goberno na que o poder supremo se aloxa no pobo; unha república; unha democracia.* 

O termo era xa historicamente usado para se referir a un período da historia inglesa a mediados do século XVII, e desde 1931 á Commonwealth de Nacións, unha asociación de Estados soberanos formado polo Reino Unido e antigas colonias británicas.

Historia
--------

### Fundación

Creado o 26 de xullo de 1941, foi cofundado por Tom Wintringham e maioritariamente por antigos militantes do Partido Laborista como Richard Acland, Vernon Bartlett e J. B. Priestley.

### Ideoloxía

A formación tiña a súa orixe no chamado Comité de 1941 e eran contrarios á paz asinada polas distintas formacións con ocasión da segunda guerra mundial. Aplicaron os tres principios básicos que consideraban necesarios para unha política socialista: propiedade común da terra, democracia vital e moralidade na política.

### Eleccións

Na primeira ocasión que se presentou a unhas eleccións xerais, obtivo escanos por Eddisbury, Skipton e Chelmsford, restándollos ao Partido Conservador. No entanto, nas eleccións de 1945 só venceron en Chelmsord. Finalmente o partido foi disolto e a maioría dos seus membros integráronse no Partido Laborista.

Notas
-----

1. ↑  Barclay, James (1791). *Barclay's English Dictionary* (en inglés). Nicholson & Company.

Véxase tamén
------------

### Ligazóns externas

* *Common Wealth Information Bulletin. The Health Services*. Publicación oficial do CWP en JSTOR.
* Spartacus no Common Wealth Party
* Arquivos do Common Wealth na University of Sussex
* Vídeo da campaña politica do CWP